En mand fik sig noget af en overraskelse, da han vågnede natten til søndag. En indbrudstyv var sluppet ind i hans villa på Nørmarksvej i Aabybro klokken 02:09. - Han sov på 1. sal, da han vågner og kan se en person gå med en lommelygte i stueetagen. Indbrudstyven stikker af, da han bliver opdaget, men efterlader sig spor fra indbrudet, oplyser vagtchef ved Nordjyllands Politi, Karsten Højrup. Indbrudstyven havde smidt en sten ind ad et af villaens vinduer for at komme ind. Både sten og en peberspray som tyven havde medbragt, efterlod han på stedet, og det giver politiet noget at gå efter. - Vi har gode chancer for at finde DNA-spor med de efterladte ting, så nu håber vi enten, at indbrudstyven selv melder sig, eller at det måske er en, vi kender fra tidligere, siger Karsten Højrup. Indbrudstyven nåede ikke at få noget med sig fra villaen.

Referat:
Natten til søndag blev en indbrudstyv opdaget i en villa i Aabybro, det fik tyven til at løbe fra både peberspray, og den sten han havde kastet ind i villaen.